Coryssopodini

Coryssopodini er en gruppe av biller i familien snutebiller (Curculionidae)..

Utseende 
Små (2 – 7 mm) snutebiller, kroppsformen varierer fra kort og bred til langstrakt. Undersiden er vanligvis mer hvelvet enn oversiden. Kroppen er mørk på grunnfarge, men har ofte et mønster av lyse skjell, kan også ha skinnende metallfargede skjell. Hodet er forholdsvis lite, med meget store fasettøyne som dekker det meste av oversiden. Snuten er temmelig lang og slank, i noen tilfeller lengre enn resten av kroppen. Den kan foldes inntil kroppen i en fure mellom framhoftene og holdes vanligvis nedover- eller bakoverbøyd. Antennene er knebøyde og sitter festet på snutens ytre halvdel. Brystskjoldet (pronotum) er smalere enn dekkvingene, med rundede sider, omtrent så bredt som langt. Hannene hos noen arter har et par fremoverrettede pigger på brystet som de bruker i kamp om hunnene. Dekkvingene har fine punktstriper, mangler vanligvis markerte "skuldre". Beina er vanligvis korte og kraftige, men hos noen hanner er de sterkt forlenget. Frambeina er ofte modifisert, enten kraftigere eller lengre enn de andre. Lårene er tykke, spindelformede, og har ofte en kraftig tann på undersiden.

Levevis 
For de fleste av de tropiske artene er lite kjent om biologien, men disse billene ser ut til å være tallrike i trekronesjiktet i tropisk regnskog. Man finner ofte billene på død ved og løvverk. Det er kjent at larvene kan utvikle seg i død ved, i bladstilker (på tropiske planter med store blader, blant annet slekten Cecropia), som bladminerere og i frø. Noen få arter er kjent som skadedgjørere, blant annet på bomull. Hos noen arter kjemper hannene om hunnene, de har da gjerne spesielle strukturer (spydlignende pigger, lange bein) som de bruker i denne kampen. Et uvanlig trekk er at de voksne billene av noen arter er svært kjappe og løper rundt på en måte som minner om enkelte fluer. Det vanlige hos snutebiller er at de voksne billene er ganske trege.

Systematisk inndeling 

 Ordenen biller, Coleoptera Linnaeus, 1758
 Underordenen Polyphaga Emery, 1886
 Gruppen (infraorden) Cucujiformia Lameere, 1938
 Overfamilien snutebiller, Curculionoidea Latreille, 1802
 Familien snutebiller, Curculionidae Latreille, 1802
 Underfamilien sandsnutebiller, Conoderinae    (= Zygopinae)
 Stammen Coryssopodini
 Slekten Anthobaphus Faust, 1899 - 8 arter  	  				
 Slekten Barystrabus Hustache, 1932	- 2 arter  	  				
 Slekten Cordierella Hustache, 1932  - 5 arter	  				
 Slekten Coryssopus Schönherr, 1826	- 22 arter  				
 Slekten Cyllophorus Faust, 1886 - 80 arter	  	  				
 Slekten Dichelotrox Heller, 1904 - 2 arter	  				
 Slekten Faustiella Berg, 1898 - 27 arter 	  	  				
 Slekten Gronosphilia Hustache, 1931 - én art	  	  				
 Slekten Metastrabus Hustache, 1922 - 4 arter	  	  				
 Slekten Neocoryssopus Hustache, 1932 - én art	  	  				
 Slekten Olsufieffella	Hustache, 1939 - én art	  	  				
 Slekten Rhombicodes Marshall, 1947 - én art 	  				
 Slekten Saphicus Pascoe, 1886 	  				
 Slekten Scaphus Marshall, 1952	- én art 				
 Slekten Sympiezopellus Hustache, 1931  - én art				
 Slekten Sympiezopus Schönherr, 1838 - 31 arter

Referanser

Eksterne lenker 
 Bilde av et eksemplar

 

Snutebiller